**Ενιαία και ομοσπονδιακά κράτη**

Μία βασική διαφοροποίηση των κρατών ως προς τη δομή τους είναι η διάκριση ανάμεσα στα ενιαία και στα ομοσπονδιακά κράτη. Το ενιαίο κράτος είναι ο συνηθισμένος όρος όταν μιλάμε για τα σύγχρονα έθνη-κράτη. Ωστόσο πολλά, και συνήθως τα μεγαλύτερα, κράτη διαθέτουν άλλη μορφή κρατικής δομής, που είναι γνωστή ως ομοσπονδιακό σύστημα.

**Τι σημαίνει ενιαίο κράτος;**

Τα περισσότερα κράτη δημιουργήθηκαν ως συνέχεια των παλαιότερων φεουδαρχικών κρατών όπου η εξουσία ανήκε σχεδόν ολοκληρωτικά και απόλυτα στον ηγεμόνα (ή τον μονάρχη) και η νομιμοποίηση της κυριαρχίας προερχόταν από τη θεία Χάρη. Από τα τέλη του 18ου αιώνα η εξουσία σταδιακά πέρασε από τα χέρια του ηγεμόνα στην εξουσία του λαού ή των πολιτών διαμορφώνοντας το εθνικό κράτος του 19ου και 20ου αιώνα.

Η μορφή αυτή κράτους από την γένεσή της είχε ένα ουσιαστικό σημείο αναφοράς και μια πηγή νομιμοποίησης: την κεντρική κυβέρνηση (αρχικά τον ηγεμόνα και αργότερα την δημοκρατική κυβέρνηση). Αυτό σημαίνει ότι όλη η εξουσία ασκείται από ένα μόνο κεντρικό σύστημα διακυβέρνησης που ασκεί εξουσία σε όλο το έδαφος της χώρας. Το ενιαίο κράτος, ακόμα και σήμερα, χαρακτηρίζεται από ένα κεντρικό σύστημα διακυβέρνησης (κυβέρνηση, κοινοβούλιο, δικαστήρια) που ασκεί τις αρμοδιότητές του σε όλη την επικράτεια της χώρας. Το ενιαίο κράτος χαρακτηρίζεται από την νομοθετική και πολιτική ενότητα: οι νόμοι αποφασίζονται για όλη την επικράτεια από τα ίδια όργανα του κράτους, είναι ίδιοι για όλη τη χώρα και εφαρμόζονται με τον ίδιο τρόπο σε ολόκληρο το κράτος από τα ίδια όργανα του κράτους που ασκούν τις αρμοδιότητες που διαθέτουν με τον ίδιο τρόπο σε όλη την επικράτεια.

**Παραδείγματα ενιαίων κρατών**: Ολλανδία, Κίνα, Τουρκία, Ουγγαρία, Σουηδία

**Τι σημαίνει αποκεντρωμένο κράτος**

Το ενιαίο κράτος δεν είναι αναγκαστικά συγκεντρωτικό – δεν ασκεί δηλαδή όλες τις εξουσίες του μέσα από την κεντρική κυβέρνηση: η αύξηση των δράσεων του κράτους οδήγησε, σε πολλές περιπτώσεις, τα κράτη στην επιλογή να μεταφέρουν την άσκηση κάποιων κρατικών δράσεων (και/ή και των αποφάσεων για κάποιες από αυτές τις δράσεις) σε υπο-εθνικό επίπεδο με τη δημιουργία άλλων επιπέδων διακυβέρνησης που βρίσκονται πιο κοντά στους πολίτες και τις ανάγκες τους (τοπική αυτοδιοίκηση, περιφέρειες κλπ.). Η διαδικασία αυτή λέγεται αποκέντρωση (ή αποσυγκέντρωση) και υπάρχει, περισσότερο ή λιγότερο, σε όλα τα σημερινά κράτη. Οι αποκεντρωμένες δομές μπορεί να είναι αιρετές (δηλαδή οι πολίτες να εκλέγουν τους εκπροσώπους τους στις δομές αυτές που να αποφασίζουν για τους τομείς αρμοδιότητάς τους, όπως συμβαίνει στην Ελλάδα με τις δημοτικές και περιφερειακές αρχές) ή όχι (δηλαδή να αποτελούν απλώς μια υπηρεσία του κεντρικού κράτους που βρίσκεται μακριά από την πρωτεύουσα, όπως συμβαίνει στην Ελλάδα με τις αποκεντρωμένες περιφερειακές δομές ή στη Γαλλία με τους νομάρχες). Ωστόσο όλες οι δομές αυτές (δήμοι, νομοί, περιφέρειες) υπάρχουν και ασκούν εξουσία μόνο στον βαθμό και για τις αρμοδιότητες εκείνες που τους αναθέτει (και μπορεί να αποσύρει) η κεντρική κυβέρνηση. Βασικό χαρακτηριστικό της αποκέντρωσης είναι ακριβώς ότι το κεντρικό κράτος (το εθνικό κοινοβούλιο ή η κυβέρνηση) μπορεί κατά το δοκούν να αφαιρέσει ή να παραχωρήσει αρμοδιότητες στις δομές αυτές και σε ορισμένες περιπτώσεις να τις καταργήσει ολωσδιόλου χωρίς νομικό πρόβλημα.

**Παραδείγματα (ιδιαίτερα αποκεντρωμένων) κρατών**: Νότιος Αφρική, Ιταλία, Γαλλία, Ινδονησία, Ισπανία

Η αποκέντρωση αυτή δεν αλλάζει την μορφή του κράτους – παραμένει ένα ενιαίο κράτος όπου η εξουσία ασκείται από την κεντρική κυβέρνηση που ωστόσο επιλέγει να ασκήσει κάποιες από αυτές τις εξουσίες μέσω άλλων δομών για πρακτικούς λόγους. Η κυριαρχία είναι ενιαία – ανήκει στο κράτος. Οι τοπικές και περιφερειακές δομές είτε έχουν ουσιαστικές αρμοδιότητες είτε όχι αντλούν την νομιμοποίησή τους από το κράτος που με τη σειρά του είναι νομιμοποιημένο από όλους τους πολίτες.

**Τι σημαίνει ομοσπονδιακό κράτος**

**Ομοσπονδιακό σύστημα ή φεντεραλισμός (federal system ή federalism):** ένα σύστημα διαμόρφωσης της δομής ενός κράτους όπου η κυριαρχία μοιράζεται ανάμεσα σε δύο διαφορετικά επίπεδα διακυβέρνησης, το καθένα από τα οποία έχει συγκεκριμένες αρμοδιότητες.

Ορισμένα σύγχρονα κράτη ωστόσο δεν λειτουργούν πλέον ως - ή δεν υπήρξαν ποτέ - ενιαία κράτη. Διαμορφώθηκαν είτε από την ένωση περισσότερων προϋπαρχουσών κρατικών ενοτήτων που ήταν κυρίαρχες και που για πολιτικούς, αμυντικούς ή οικονομικούς λόγους αποφάσισαν να συνασπισθούν σε ένα νέο κρατικό μόρφωμα, στο οποίο ωστόσο τα αρχικά (συνιστώντα) κράτη διατήρησαν μέρος της κυριαρχίας τους και την πρωτογενή εξουσία τους σε κάποιους τομείς είτε εξελίχθηκαν σε ομοσπονδιακά μετά την διαίρεση ενιαίων κρατών. Αυτά τα κράτη ονομάζονται ομοσπονδιακά (federal states) και έχουν διαφορετική δομή και ιδίως νομιμοποίηση από ό τι τα ενιαία κράτη.

Ως το πρώτο ομοσπονδιακό κράτος θεωρείται ιστορικά η Ελβετία που διαμορφώθηκε (ως συνομοσπονδία) μετά το 1291 από την συμμαχία ορισμένων αυτόνομων κρατιδίων στην Κεντρική Ελβετία. Ο λόγος της ένωσης ήταν κατά βάση η ενίσχυση της κοινής άμυνας των κρατιδίων αυτών (που ονομάζονται ακόμα και σήμερα καντόνια) από εξωτερικές απειλές. Τα καντόνια διατήρησαν τις κύριες αρμοδιότητές τους αλλά αποφάσισαν να εκχωρήσουν σταδιακά ορισμένες εξουσίες στην κοινή δομή (την Ελβετική Συνομοσπονδία). Σταδιακά η Ελβετική Συνομοσπονδία, όπως είναι πάντα το επίσημο όνομα της χώρας, απέκτησε δικά της όργανα: τον 15ο αιώνα δημιουργήθηκε μια ομοσπονδιακή Δίαιτα (το Tagsatzung) αρμόδια για την λήψη αποφάσεων για την Συνομοσπονδία, ενώ μετά το 1848 η χώρα απέκτησε πλήρως ομοσπονδιακά χαρακτηριστικά με ομοσπονδιακή βουλή και κυβέρνηση, δική της αρμοδιότητα λήψης αποφάσεων και εν τέλει και δημοσιονομική εξουσία αφού μπορεί να επιβάλει και να εισπράξει φόρους.

Η σημερινή Ολλανδία διαμορφώθηκε επίσης αρχικά ως συνομοσπονδία (οι Ηνωμένες Ολλανδικές Επαρχίες) στα τέλη του 16ου αιώνα και μετά την ανεξαρτητοποίησή τους από την Αυστρία. Το κράτος, υπό την ηγεσία μιας εμπορικής αριστοκρατίας, διατήρησε την κυριαρχία των επαρχιών του αλλά παραχώρησε στο ομοσπονδιακό επίπεδο αρκετές εξουσίες ιδίως στους τομείς της άμυνας και των εξωτερικών σχέσεων. Η Συνομοσπονδία διαλύθηκε το 1795 μετά την εισβολή της επαναστατικής Γαλλίας και την προσάρτησή της, μεταγενέστερα, στην αυτοκρατορία του Ναπολέοντα. Το νέο κράτος της Ολλανδίας που ιδρύθηκε μετά την ήττα του Ναπολέοντα διαμορφώθηκε πλέον ως ενιαίο κράτος.

Το πρώτο σύγχρονο ομοσπονδιακό κράτος ήταν οι Ηνωμένες Πολιτείες της Αμερικής που ιδρύθηκαν μετά την Αμερικανική Επανάσταση το 1776. Η εξέγερση των αποίκων κατά των φορολογικών και πολιτικών μέτρων της βρετανικής κυβέρνησης στις 13 αγγλικές αποικίες στην ανατολική ακτή της Αμερικής θα μπορούσε να είχε οδηγήσει στην δημιουργία 13 νέων κρατών (οι αποικίες διέθεταν, ήδη πριν την επανάσταση, αυτοκυβέρνηση και μια σειρά δομών λήψης αποφάσεων). Οι επαναστάτες ωστόσο αντιλήφθηκαν την ανάγκη να διατηρήσουν ενωμένες τις δυνάμεις τους ενάντια στις βρετανικές προσπάθειες καταστολής της εξέγερσης και, αργότερα, στον κίνδυνο της επιστροφής των Άγγλων.

Αμέσως μετά την Επανάσταση, οι Αμερικανοί διαμόρφωσαν ένα συνομοσπονδιακό σύστημα (με ένα Σύνταγμα που τέθηκε σε ισχύ κατά την διάρκεια της Επανάστασης, το 1781, και έμεινε γνωστό ως Άρθρα της Συνομοσπονδίας ή Articles of Confederation). Τα Άρθρα της Συνομοσπονδίας δημιούργησαν μια συνομοσπονδία κρατών με ένα νομοθετικό σώμα (το Κογκρέσο), ένα νόμισμα (το δολάριο) και κάποιες κοινές αρμοδιότητες (ιδίως τον στρατό και τις εξωτερικές σχέσεις).

Ο βασικός στόχος του Συντάγματος αυτού ήταν να εξασφαλίσει την ανεξαρτησία και την κυριαρχία των 13 αποικιών που είχαν λάβει πλέον το όνομα states: στα ελληνικά χρησιμοποιούμε τον όρο **πολιτεία** για να αντιδιαστείλουμε τις αμερικανικές πολιτείες από τα τελείως ανεξάρτητα κράτη αλλά για τους Αμερικανούς η νομιμοποίηση ανήκει και προέρχεται από τα states, αναδεικνύοντας έτσι την κρατική τους υπόσταση. Ωστόσο, έχοντας επίγνωση της ανάγκης να προστατεύουν καλύτερα τα κοινά τους συμφέροντα από τις εξωτερικές απειλές (κυρίως την Βρετανία που, και μετά την ήττα της και την αναγνώριση της ανεξαρτησίας των ΗΠΑ, βρισκόταν πάντα κοντά – ο Καναδάς παρέμενε βρετανικός – και επεδίωκε την επιστροφή της) θέλησαν να διαμορφώσουν ένα ενιαίο σύστημα άμυνας και διεθνών σχέσεων.

Μετά τη Συνθήκη των Παρισίων, το 1783, με την οποία έληξαν οι εχθροπραξίες με την Βρετανία και αναγνωρίστηκε η ανεξαρτησία του νέου κράτους, οι Αμερικανοί διαπίστωσαν ότι το σύστημα που είχε διαμορφωθεί με τα Άρθρα της Συνομοσπονδίας ήταν ανεπαρκές για να επιτρέψει την λειτουργία του κράτους: οι πολιτείες αρνούνταν να υπακούσουν στις αποφάσεις του Κογκρέσου, συγκρούονταν μεταξύ τους και επέβαλαν δασμούς ή περιορισμούς στο ενδοπολιτειακό εμπόριο. Ως αποτέλεσμα αυτής της διαμάχης, οι Αμερικανοί (ιδίως ένα μέρος της ελίτ και των διανοούμενων) σταδιακά στράφηκαν προς την κατεύθυνση της ενίσχυσης των ενοποιητικών στοιχείων της χώρας: αποτέλεσμα ήταν η έγκριση, το 1787 στη Σύνοδο της Φιλαδέλφειας, ενός νέου συντάγματος με ομοσπονδιακά χαρακτηριστικά, που ακόμα και σήμερα ισχύει και διέπει την θεσμική δομή της χώρας.

Η ομοσπονδιακή δομή είναι χρήσιμη, και ενίοτε αναγκαία, σε κράτη που είναι είτε εκτεταμένα γεωγραφικά οπότε η δημιουργία υποεθνικών δομών είναι και πρακτικά χρήσιμη είτε διαθέτουν μεγάλες ιστορικές διαφορές ή πολλές και διαφορετικές εθνοτικές ή θρησκευτικές ομάδες (όπως ή Ινδία). Σε αυτή την περίπτωση το ομοσπονδιακό σύστημα επιτρέπει την διατήρηση της ενότητας του κράτους χωρίς να επεμβαίνει στις συνταγματικά κατοχυρωμένες δραστηριότητες των ενοτήτων του κράτους, διαφυλάσσοντας έτσι την ενότητα μέσα στη διαφορετικότητα της χώρας.

**Χαρακτηριστικά του ομοσπονδιακού συστήματος**

Βασική αρχή ενός ομοσπονδιακού (ή φεντεραλιστικού) συστήματος είναι ότι το ομοσπονδιακό κράτος αποτελεί αποτέλεσμα μιας ειρηνικής συμφωνίας (foedus pacificum όπως το περιγράφει ο Καντ) ανάμεσα στα συνιστώντα κρατίδια (όπως για παράδειγμα στις ΗΠΑ ή την Ελβετία) ή ανάμεσα στο κεντρικό κράτος και τα συνιστώντα κρατίδια (π.χ. στην Ομοσπονδιακή Γερμανία ή την Ρωσία). Η συμφωνία αυτή επικυρώνεται με το σύνταγμα της ομοσπονδιακής χώρας που, ως εκ τούτου, δεν είναι προϊόν μόνο της βούλησης της (ενδεχομένως αυξημένης) πλειοψηφίας των πολιτών όπως στο ενιαίο κράτος αλλά της σύγκλισης των βουλήσεων τόσο της πλειοψηφίας των πολιτών της ομοσπονδίας όσο και της πλειοψηφίας των συνιστωσών δομών του (των πολιτειών, καντονίων, επαρχιών κλπ.). Όπως κάθε συμφωνία, έτσι και το σύνταγμα του ομοσπονδιακού κράτους περιλαμβάνει την κατανομή των εξουσιών ανάμεσα στο ομοσπονδιακό επίπεδο και τα ομόσπονδα κρατίδια και τον τρόπο με τον οποίο η κατανομή αυτή μπορεί να αλλάξει (με αλλαγή του συντάγματος). Αντίθετα από το ενιαίο κράτος, ωστόσο, το ομοσπονδιακό εμφανίζεται να διαθέτει περισσότερες κυριαρχίες: η εθνική (ομοσπονδιακή) κυριαρχία συμπληρώνεται (και συνυπάρχει) με τις κυριαρχίες των συνιστωσών δομών που διατηρούνται και τους παρέχουν πρωτογενή εξουσία: απλώς τμήμα της κυριαρχίας των συνιστωσών δομών έχει παραχωρηθεί (μέσω της ιδρυτικής συμφωνίας) στο ομοσπονδιακό κράτος. Ως εκ τούτου, η σχέση κεντρικού κράτους – ομόσπονδων δομών δεν είναι σχέση **εξάρτησης** αλλά σχέση **συνάρθωσης** δύο ισότιμων κυριαρχιών που αντλούν και οι δύο νομιμοποίηση από τον λαό (του ομοσπονδιακού κράτους η μεν και του κάθε ομόσπονδου κράτους η δε).

**Το κεντρικό (ή ομοσπονδιακό) κράτος ή ομοσπονδία (federal state ή federation):** είναι το αποτέλεσμα της ένωσης των ομόσπονδων κρατιδίων. Κατά κανόνα είναι το σημαντικότερο επίπεδο διακυβέρνησης, ιδίως για τις διεθνείς σχέσεις.

**Τα ομόσπονδα κράτη (federated states)** είναι τα συνιστώντα κράτη της ομοσπονδίας. Ανάλογα με τη χώρα ονομάζονται πολιτείες στις ΗΠΑ, Αυστραλία Ινδία, Νιγηρία και Λατινική Αμερική, καντόνια στην Ελβετία, Land/er στην Γερμανία και Αυστρία.

Η συνύπαρξη των δύο κυριαρχιών σημαίνει ταυτόχρονα ότι και η εξουσία στο ομοσπονδιακό κράτος **κατανέμεται** μεταξύ δύο διαφορετικών **επιπέδων** διακυβέρνησης (του **ομοσπονδιακού** (το κεντρικό κράτος) και των **υπο-εθνικών** (τα ομόσπονδα κρατίδια). Προσοχή: δεν μιλούμε για τη τριμερή διάκριση των εξουσιών σε ένα κράτος αλλά για την κατανομή των εξουσιών μεταξύ διαφόρων επιπέδων. Έτσι στα ομοσπονδιακά κράτη η εξουσία κατανέμεται αφενός

* **Οριζόντια**: το ομοσπονδιακό κράτος έχει αρμοδιότητα – για τους τομείς που είναι αρμόδιο - σε όλη την ομοσπονδία, ενώ τα ομόσπονδα κρατίδια – και αυτά για τους τομείς που είναι αρμόδια - σε συγκεκριμένο τμήμα της ομοσπονδίας, και αφετέρου
* **Κάθετα**: το κεντρικό κράτος έχει αρμοδιότητα για συγκεκριμένους τομείς δράσης, ενώ το ομόσπονδο κρατίδιο σε άλλους, διακριτούς, τομείς.

Οι αρμοδιότητες που ανήκουν ή ασκούνται από το κάθε επίπεδο διακυβέρνησης περιγράφονται στον καταστατικό χάρτη του κράτους (το Σύνταγμα). Συχνά το σύνταγμα περιλαμβάνει και ένα γενικό κανόνα **«αρμοδιότητας των αρμοδιοτήτων»** προς όφελος ενός από τα δύο επίπεδα (συνήθως των ομόσπονδων δομών): όσες αρμοδιότητες δεν απονέμονται ρητά στο ένα επίπεδο διακυβέρνησης παραμένουν στα χέρια των άλλων. Από την άλλη υπάρχουν ομοσπονδιακά συντάγματα που παρέχουν, έμμεσα, στην ομοσπονδιακή κυβέρνηση ευρείες αρμοδιότητες για την επίτευξη ενός συνταγματικού στόχου που συνήθως οδηγούν στην de facto αύξηση των αρμοδιοτήτων του ομοσπονδιακού επιπέδου. Ωστόσο, όπως αναφέρθηκε πιο πάνω, κάθε αλλαγή στη κατανομή των αρμοδιοτήτων προϋποθέτει την συναίνεση και των δύο πλευρών (με ειδικές διαδικασίες και αυξημένη πλειοψηφία). Ούτε η ομοσπονδιακή κυβέρνηση μπορεί μόνη της να αλλάξει ή να επέμβει στις εξουσίες των συνιστωσών δομών ούτε τα ομόσπονδα κρατίδια να περιορίσουν ή να παρακάμψουν τις αρμοδιότητες της ομοσπονδίας. Για το λόγο αυτό, το σύνταγμα ενός ομοσπονδιακού κράτους προβλέπει ειδικές και περίπλοκες συχνά διαδικασίες αναθεώρησης που στόχο έχουν να διαφυλάξουν τα δικαιώματα και την κυριαρχία των ομόσπονδων δομών.

**Παραδείγματα ομοσπονδιακών κρατών**: ΗΠΑ, Ρωσία, Νιγηρία, Μεξικό, Αυστραλία, Ινδία, Αυστρία, Ελβετία, Γερμανία, Βραζιλία. Τα περισσότερα μεγάλα κράτη του κόσμου σε πληθυσμό είναι ομοσπονδιακά (με την εξαίρεση της Κίνας, του Μπαγκλαντες και της Ινδονησίας).

Παράλληλα το ομοσπονδιακό σύστημα προβλέπει και τη **διαδικασία επίλυσης των διαφορών** μεταξύ της ομοσπονδίας και των ομόσπονδων κρατών και μεταξύ ομόσπονδων κρατών. Η διαδικασία αυτή προϋποθέτει την ύπαρξη ενός **συνταγματικού δικαστηρίου** που μπορεί να ακυρώσει νόμους ή αποφάσεις του ομοσπονδιακού επιπέδου ή των ομόσπονδων δομών για υπέρβαση αρμοδιότητας.

Ένα σημαντικό θέμα για το ομοσπονδιακό σύστημα αφορά **το δικαίωμα της απόσχισης**: μπορεί ένα ομόσπονδο κρατίδιο να αλλάξει γνώμη και να αποχωρήσει από την ομοσπονδία; Το ζήτημα δεν είναι νομικό αλλά κυρίως πολιτικό και ενίοτε στρατιωτικό. Τα συντάγματα των περισσότερων ομοσπονδιακών χωρών δεν προβλέπουν το δικαίωμα αποχώρησης (εξαιρέσεις αποτελούσαν η Σοβιετική Ένωση που, τυπικά, ήταν ομοσπονδιακό κράτος και η Γιουγκοσλαβία) με το σκεπτικό ότι η παραχώρηση των εξουσιών στο ομοσπονδιακό κράτος είναι μόνιμη και δεν μπορεί να ανακληθεί – κάτι που διαφοροποιεί την ομοσπονδία από την συνομοσπονδία. Στις ΗΠΑ, το δικαίωμα αποχώρησης μιας πολιτείας από την Ένωση κρίθηκε με την ήττα των δυνάμεων της Συνομοσπονδίας (των πολιτειών του Νότου) στον αμερικανικό εμφύλιο πόλεμο του 1861-65. Σε κάποιες περιπτώσεις, ιδίως σε δημοκρατικά συστήματα, η αποχώρηση παρότι δεν προβλέπεται συνταγματικά μπορεί να αποτελέσει συμφωνημένη διαδικασία μεταξύ του κεντρικού και του ομόσπονδου κράτους, όπως στην περίπτωση του **Κεμπέκ**. Το γαλλόφωνο Κεμπέκ ήθελε να ανεξαρτητοποιηθεί από τον υπόλοιπο αγγλόφωνο Καναδά και, σε συμφωνία με την ομοσπονδιακή κυβέρνηση της χώρας, διεξήγαγε δύο δημοψηφίσματα για το σκοπό αυτό– χωρίς ωστόσο κανένα και τα δύο να δώσει πλειοψηφία υπέρ της ανεξαρτησίας.

**Τα ρευστά όρια μεταξύ του ενιαίου και του ομοσπονδιακού κράτους**

Αν και οι θεσμικές διαφορές μεταξύ ενός ενιαίου και ενός ομοσπονδιακού κράτους είναι σημαντικές, είναι λάθος να θεωρούμε ότι οι δύο μορφές κράτους είναι σαφώς προσδιορισμένες, και ταυτόχρονα έχουν σαφή όρια μεταξύ τους. Αντίθετα, το σύγχρονο κράτος είναι δυναμικό και η δομή του εξελίσσεται συνεχώς. Έτσι, πολλές φορές διαπιστώνουμε πως τόσο το ενιαίο κράτος αποκεντρώνεται σε βαθμό που να προσομοιάζει με ένα ουσιαστικά ομοσπονδιακό κράτος ενώ αντίστροφα ομοσπονδιακά κράτη αποκτούν τόσο ισχυρά συγκεντρωτικά χαρακτηριστικά που καταλήγουν να λειτουργούν ως ενιαία κράτη.

**Ενιαία κράτη που τείνουν προς την ομοσπονδιοποίηση:** στα περισσότερα κράτη του κόσμου σήμερα βλέπουμε την τάση της αποκέντρωσης των αρμοδιοτήτων τους προς τα κάτω. Σε πολλές, δημοκρατικές κυρίως, χώρες παρατηρείται ενίσχυση των περιφερειακών και τοπικών δομών, που αποκτούν συνταγματική κατοχύρωση (π.χ. Ισπανία, Ιταλία, Γαλλία, Νότιος Αφρική), οικονομικούς πόρους (ακόμα και αυτόνομο δικαίωμα φορολογίας) και πολλές αρμοδιότητες. Σε κάποιες περιπτώσεις η αποκέντρωση αυτή, αποτέλεσμα περιφερειακών αιτημάτων ή αυτονομιστικών διαθέσεων οδηγεί στην μετατροπή ενός κράτους από ενιαίο σε ομοσπονδιακό (όπως για παράδειγμα το Βέλγιο που ορισμένα στοιχεία του παραπέμπουν έως και σε συνομοσπονδιακό σύστημα). Σε άλλες περιπτώσεις η αποκέντρωση οδηγεί σε de facto δημιουργία μιας ομοσπονδιακής δομής, χωρίς όμως το σύνταγμα του κράτους να αποτυπώνει αυτή την αλλαγή: η Ισπανία είναι ένα κλασικό παράδειγμα ενός άτυπου και ασύμμετρου φεντεραλισμού. Το σύνταγμα της χώρας κατοχυρώνει το ‘αδιαίρετο’ της Ισπανίας αλλά ταυτόχρονα αναφέρει ότι είναι ένα κράτος πολλών ‘εθνοτήτων’ παρέχοντας στις περιφέρειες συνταγματική υπόσταση. Η θεσμική αυτή ‘αταξία’ έχει επιπτώσεις όπως βλέπουμε στις εξελίξεις με τις προσπάθειες της Καταλωνίας να αποκτήσει την ανεξαρτησία τους. Η Γαλλία και ιδίως η Ιταλία είναι επίσης ενιαία κράτη (η Γαλλία είναι το παράδειγμα του σύγχρονου ενιαίου και συγκεντρωτικού κράτους) που σταδιακά (από τη δεκαετία του ’50 για την Ιταλία και από τη δεκαετία του ’80 για τη Γαλλία) σύστησαν περιφέρειες που σταδιακά απέκτησαν ουσιαστικές εξουσίες και πόρους και μετατράπηκαν σε αυτοδύναμες πολιτικές ενότητες.

Το **Ηνωμένο Βασίλειο** είναι μια ενδιαφέρουσα περίπτωση: παρότι ιστορικά το βρετανικό κοινοβούλιο είναι κυρίαρχο και η κυριαρχία του είναι σχεδόν απόλυτη, από τη δεκαετία του ’90 η χώρα έχει προχωρήσει σε ένα εξελιγμένο σύστημα περιφερειοποίησης (που στην Βρετανία ονομάζεται devolution, κατά λέξη εκχώρηση αρμοδιοτήτων) για τις ιστορικές περιφέρειες της χώρας (Σκωτία, Ουαλλία και Βόρειο Ιρλανδία). Οι τρεις περιφέρειες έχουν τώρα αιρετά νομοθετικά σώματα, τοπική κυβέρνηση ακόμα και δικαστική δομή διαφορετική από την αγγλική. Παρότι τυπικά η αποκέντρωση αυτή είναι παραχώρηση από το βρετανικό κοινοβούλιο του Westminster (η αποκέντρωση έγινε με νόμους που ψηφίστηκαν στο βρετανικό κοινοβούλιο) και κατά συνέπεια μπορεί ανά πάσα στιγμή να ακυρωθεί όπως κάθε νόμος, στην πράξη η devolution έχει αποκτήσει μια δική της δυναμική, δημιούργησε ένα νέο πολιτικό σκηνικό στις περιφέρειες, νέες πολιτικές δυνάμεις σε κάποιες περιπτώσεις και σίγουρα νέες πολιτικές δομές. Για το λόγο αυτό πολιτικά είναι εξαιρετικά δύσκολο για μια μελλοντική κυβέρνηση της Βρετανίας να ανακαλέσει την πολιτική της περιφερειακής αποκέντρωσης.

**Ομοσπονδιακά κράτη που τείνουν προς το ενιαίο κράτος:** από την άλλη βλέπουμε ότι σε αρκετά ομοσπονδιακά κράτη σταδιακά τα ομοσπονδιακά χαρακτηριστικά ατονούν προς όφελος του κεντρικού κράτους: τούτο οφείλεται σε πολλούς λόγους:

* Τη συγκέντρωση των πραγματικών αν όχι και των θεσμικών εξουσιών σε ένα πρόσωπο, γεγονός που οδηγεί στην αποδυνάμωση όλων των άλλων πολιτικών και θεσμικών δομών. Το παράδειγμα της Ρωσίας είναι ενδεικτικό στο σημείο αυτό. Η ενίσχυση των τυπικών και άτυπων εξουσιών του ομοσπονδιακού προέδρου, οι περιορισμοί των ελευθεριών που οδηγούν σε αδυναμία ανάδειξης διαφορετικών δυνάμεων, συνταγματικές αλλαγές που ενισχύουν τον ρόλο του κέντρου εις βάρος των περιφερειών σημαίνει ότι στην ουσία η Ρωσία μετατρέπεται σε ένα ενιαίο κράτος παραμένοντας μόνο κατ’ όνομα ως ομοσπονδία.
* Η τεχνητή δημιουργία ομόσπονδων κρατιδίων αποδυναμώνει τη νομιμοποίησή τους και επιτρέπει την συγκέντρωση των ουσιαστικών αποφάσεων στο κέντρο. Σε πολλές ομοσπονδιακές χώρες ιδίως στη Νότιο Αμερική (Αργεντινή, σε κάποιο βαθμό Βραζιλία) και την Αφρική (Νιγηρία) οι συνιστώσες δομές δεν εδράζονται σε τοπικές ιδιαιτερότητες ή διαφορές και δεν έχουν γεννήσει σημαντικό βαθμό πολιτικής νομιμοποίησης. Τούτο με τη σειρά του σημαίνει ότι οι σημαντικές αποφάσεις λαμβάνονται (και αναμένονται) στο κέντρο.
* Η οικονομική αδυναμία των ομόσπονδων κρατιδίων σημαίνει αδυναμία άσκησης πολιτικής από αυτά και οδηγεί με τη σειρά της σε αδιαφορία των πολιτών για το ομόσπονδο επίπεδο.

Σε κάθε περίπτωση η πολιτική κουλτούρα της χώρας αλλά και η ποιότητα της δημοκρατίας παίζει ρόλο για την ενίσχυση ή αποδυνάμωση ομοσπονδιακών χαρακτηριστικών σε ένα ομοσπονδιακό κράτος. Η ενίσχυση αυταρχικών χαρακτηριστικών σε ένα κράτος οδηγεί νομοτελειακά στην αποδυνάμωση των ομοσπονδιακών του στοιχείων – τα απολυταρχικά συστήματα δεν δέχονται εύκολα τις αρχές της κατανομής των εξουσιών που προϋποθέτουν οι ομοσπονδίες.

**Ιδιαίτερες περιπτώσεις**

**Οι συνομοσπονδίες:** ο όρος αυτός (γνωστός και ως ομοσπονδία κρατών) αναφέρεται σε (ιστορικές) ενώσεις κρατών που, ιδίως για αμυντικούς ή πολιτικούς λόγους, επιλέγουν να συμπράξουν, ως κυρίαρχα κράτη, στη δημιουργία ενός νέου μορφώματος και από το οποίο μπορούν, εφόσον το αποφασίσουν, να αποχωρήσουν εύκολα. Βασική διάκριση της συνομοσπονδίας από το ομοσπονδιακό σύστημα είναι η σχετική αδυναμία της πρώτης: η συνομοσπονδία δεν μπορεί να επιβάλει τις αποφάσεις της σε ένα συμμετέχον κράτος χωρίς τη θέλησή του τελευταίου, ως εκ τούτου οι αποφάσεις απαιτούν ομοφωνία ενώ η εφαρμογή τους επαφίεται στην προαίρεση των κρατών.

Η αδυναμία αυτή των συνομοσπονδιών σημαίνει ότι δύσκολα μπορούν να διατηρηθούν για μακρό χρονικό διάστημα: είτε θα διαλυθούν και τα κράτη που την διαμορφώνουν θα αποκτήσουν εκ νέου την ανεξαρτησία τους είτε θα εξελιχθούν σε ομοσπονδιακά συστήματα. Δεν υπάρχουν σταθερά παραδείγματα συνομοσπονδιών σήμερα και τα παραδείγματα στο παρελθόν (Πολωνο-λιθουανική κοινοπολιτεία, Βορειογερμανική συνομοσπονδία) αφορούν εποχές όπου το κράτος είχε τελείως διαφορετικά χαρακτηριστικά από σήμερα.

**Η περίπτωση της Ευρωπαϊκής Ένωσης**: Η ΕΕ δεν είναι κράτος αλλά μια ένωση κρατών που αρχικά αντιμετωπιζόταν ως ένας διεθνής οργανισμός (και σε μεγάλο βαθμό είναι ακόμα). Το ίδιο ισχύει ακόμα περισσότερο και για άλλους οργανισμούς περιφερειακής ενοποίησης (Mercosur, ASEAN, Αφρικανική Ένωση κλπ.). Ωστόσο η μορφή λειτουργίας της και οι αρμοδιότητες που έχει σταδιακά αποκτήσει την μετατρέπουν σε ένα sui generis (ιδιότυπο) πολιτικό σύστημα που περιλαμβάνει **ομοσπονδιακά χαρακτηριστικά** (π.χ. τη νομισματική ένωση), **στοιχεία** **συνομοσπονδίας** (π.χ. στον τομέα της εξωτερικής πολιτικής) ακόμα και **στοιχεία** **ενιαίου κράτους** (π.χ. η εσωτερική αγορά).

**Συνοπτικά οι διαφορές μεταξύ ομοσπονδιακής και ενιαίας μορφής κυβέρνησης**

|  |  |
| --- | --- |
| **Ενιαίο κράτος** | **Ομοσπονδιακό σύστημα** |
| Όλες οι εξουσίες είναι συγκεντρωμένες σε μία κεντρική δομή.  | Οι εξουσίες κατανέμονται μεταξύ της κεντρικής (ομοσπονδιακής) δομής και των υποεθνικών (ομόσπονδων) δομών |
| Σε ένα ενιαίο σύστημα διακυβέρνησης, το σύνταγμα τροποποιείται όταν συμφωνήσουν οι αρμόδιες εθνικές αρχές (συνήθως το κοινοβούλιο της χώρας).  | Σε ένα ομοσπονδιακό σύστημα, το σύνταγμα είναι αποτέλεσμα μιας συμφωνίας μεταξύ των διαφόρων ενοτήτων του κράτους (των ομόσπονδων δομών) και μπορεί να αναθεωρηθεί μόνο με μια ειδική διαδικασία που απαιτεί την σύμπραξη τόσο της κεντρικής εξουσίας όσο και των ομόσπονδων δομών.  |
| Δεν χρειάζεται αναγκαστικά ένα τέτοιο δικαστήριο.  | Υπάρχει ένα ανεξάρτητο δικαστήριο που έχει την αρμοδιότητα να επιλύει τις διαφορές (σε θέματα αρμοδιότητας) μεταξύ των οργάνων του κέντρου και των ομόσπονδων δομών.  |
| Η νομοθεσία είναι ενιαία και εφαρμόζεται ομοιόμορφα σε όλο το κράτος. Το κράτος διαθέτει ένα μόνο σύστημα δικαίου. | Οι πολίτες υπακούουν και ακολουθούν δύο χωριστά συστήματα νόμων – το ομοσπονδιακό και το (κάθε) πολιτειακό - που δεν συγκρούονται μεταξύ τους γιατί αφορούν διαφορετικούς τομείς και περιλαμβάνουν διαφορετικά αντικείμενα νομοθεσίας. |
| Η χώρα έχει ένα μόνο επίπεδο διακυβέρνησης (μία κυβέρνηση, ένα κοινοβούλιο -ενδεχομένως με δύο σώματα αλλά που νομοθετούν για το σύνολο της επικράτειας – και ένα δικαστικό σύστημα) για τη λήψη αποφάσεων που επηρεάζουν το σύνολο του πληθυσμού.  | Κάθε επίπεδο διακυβέρνησης (το κεντρικό ή ομοσπονδιακό και το ομόσπονδο) έχει διαφορετική εκτελεστική, νομοθετική και δικαστική εξουσία. Η σχέση μεταξύ τους και οι αρμοδιότητες καθορίζονται στο σύνταγμα. |
| Δεν απαιτείται αναγκαστικά ένα τέτοιο σύνταγμα (παρότι σχεδόν όλα τα κράτη διαθέτουν πλέον σύνταγμα) | Απαιτείται να υπάρχει γραπτό σύνταγμα γιατί το σύνταγμα λειτουργεί ως σύμβαση – συμφωνία μεταξύ των δύο επιπέδων διακυβέρνησης.  |
| Το ενιαίο κράτος μπορεί να έχει ένα νομοθετικό σώμα (π.χ. Ελλάδα) ή δύο (π.χ. Ολλανδία) αλλά τα τυχόν δύο σώματα δεν εκπροσωπούν διαφορετικές νομιμοποιήσεις.  | Όλα τα ομοσπονδιακά κράτη διαθέτουν δύο νομοθετικά σώματα (σε επίπεδο ομοσπονδίας) εκ των οποίων το ένα (συνήθως η Κάτω Βουλή) εκπροσωπεί τους πολίτες και το δεύτερο (η Άνω Βουλή) εκπροσωπεί τα συνιστώντα (ομόσπονδα) κρατίδια. Κάθε ένα από τα δύο σώματα διαθέτει διαφορετική νομιμοποίηση (από τον λαό της ομοσπονδίας το ένα και από τους λαούς των ομόσπονδων δομών το δεύτερο). Η Κάτω Βουλή που εκπροσωπεί τους πολίτες εκλέγεται πάντα άμεσα από τους πολίτες. Η Άνω Βουλή, που εκπροσωπεί τους πολίτες των συνιστώντων κρατών, μπορεί να εκλέγεται άμεσα (π.χ. Ελβετία, ΗΠΑ) ή έμμεσα από τα συνιστώντα κράτη (πχ. η Άνω Βουλή ή Bundesrat στη Γερμανία).  |

**Αρμοδιότητες της ομοσπονδιακής κυβέρνησης και των ομόσπονδων δομών (κατά κανόνα)**

|  |  |
| --- | --- |
| **ομοσπονδιακή κυβέρνηση** | **Ομόσπονδες δομές**  |
| Στρατός και άμυνα | Έννομη τάξη (ωστόσο η ομοσπονδιακή κυβέρνηση μπορεί να διαθέτει ειδικό σώμα αστυνομίας) |
| Νόμισμα και νομισματική πολιτική | Υγεία |
| Εξωτερική πολιτική και διπλωματία | Εκπαίδευση – ωστόσο η ομοσπονδιακή κυβέρνηση μπορεί να παράσχει χρηματοδότηση και να επιβάλει κανόνες |
| Ομοσπονδιακή φορολογία  | Φορολογία των ομόσπονδων δομών |
| Εμπόριο μεταξύ των ομόσπονδων δομών και με άλλες χώρες |  |
| Συνταξιοδοτικό σύστημα | Κοινωνική ασφάλιση |
| Ομοσπονδιακή ποινική νομοθεσία (ομοσπονδιακά αδικήματα) | Πολιτειακή ποινική νομοθεσία (πολιτειακά αδικήματα) |
|  | Αστική νομοθεσία |